留題雙溪閣書呈南劍守謝少卿
作者：李綱
朝代：宋

paragraphs: 華構何年玉斧修，規摹宏麗屬賢侯。
治成不廢登臨樂，望遠宜窮水石幽。
千里煙雲瞻北闕，四時風景冠南州。
山如蟠踞成龍虎，劍有雌雄射斗牛。
天倚筆峰排玉筍，仙留篆石浸銀鈎。
二川俯瞰丁爲字，萬室傍連蜃結樓。
罇俎幸容陪勝賞，笙歌更覺助清遊。
朝雲暮雨滕王閣，明月清風白鷺洲。
夢草惠連留句法，遊山安石繼風流。
尚能執筆從公賦，却恨歸鞍不可留。